OBH 8763/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter

Az eljárás megindítása:
A panaszos az Országgyűlési Biztos Hivatalához intézett beadványaiban azt sérelmezte, hogy a Magyar Posta Rt. levélpostai küldeményeit „rendszeresen felbontva, átcsomagolva” kézbesíti, továbbá kifogásolta: az édesanyja által 1997. augusztus 15-én expressz ajánlott csomagot a posta nem kézbesítette és a társaság ez ügyben tanúsított tevékenységével elégedetlen.
A jogállamiságból eredő jogbiztonság sérelmének gyanúja miatt a Magyar Posta Rt. vezérigazgatójától felvilágosítást kértem.

Az ügy jogszabályi háttere:
- 1992. évi XLV. tv.
- 133/1993.(IX.29.) Korm.rendelet
- 1949. évi XX. tv. 2. § (1) bekezdése

A megállapított tényállás:
A panaszos a Magyar Posta Rt. egyetlen hivatalánál sem élt panaszbejelentéssel a „rendszeresen felbontottan és átcsomagoltan” kézbesített küldeményei miatt.
A beadványban említett egyetlen konkrét esetet a panaszos tudakozványa alapján a társaság kivizsgálta, s a törvényben megállapított kártérítést kifizette, illetőleg a bérmentesítési és a tudakozódási díjtételeit visszatérítette a feladónak, mert a küldemény kézbesítését bizonyítani nem tudta.

A vizsgálat megállapításai:
A rendelkezésre álló adatokból megállapítható, hogy a beadvány egyes részei nyilvánvalóan alaptalan nyilatkozatokat tartalmaznak és a panaszos a Magyar Posta Rt. által nyújtott szolgáltatások választékáról, továbbá az egyes küldeményfajtákkal kapcsolatos szolgáltatói felelősségvállalásról nem tájékozódott. E kérdésekre a postahivatalokban kifüggesztett Üzletszabályzatból, illetve a posta alkalmazottaitól is megfelelő válaszokat kaphatott volna. 
A konkrét esetben a Magyar Posta Rt. eljárásával alkotmányos jogsérelmet nem okozott, mert a küldemény elvesztésével kapcsolatos körülményeket kivizsgálta és a kárt megtérítette. Ezért a beadványt az állampolgári jogok országgyűlési biztosáról szóló 1993. évi LIX. tv. 19. § (2) bekezdése alapján - mint alaptalant - elutasítom.
Az 1993. évi LIX. tv. 19. § (1) bekezdése alapján a panaszost e jelentés egy példányának megküldésével értesítem.

Budapest, 1998. 05. 25.

Dr. Polt Péter